ai4bharat/Pralekha huggingface dataset:
உள்துறை அமைச்சகம்
மத்திய உள்துறை அமைச்சர் தலைமையிலான உயர்நிலைக் குழு புதுச்சேரி மற்றும் இயற்கை பேரிடரால் பாதிக்கப்பட்ட மாநிலங்களுக்கு ரூ.7,214.03 கோடி நிதியுதவி வழங்க ஒப்புதல்
மத்திய உள்துறை அமைச்சர் திரு. ராஜ்நாத் சிங் தலைமையிலான உயர்நிலைக் குழு தேசிய பேரிடர் நிவாரண நிதியிலிருந்து, கூடுதல் நிதியாக, ஆறு மாநிலங்கள் மற்றும் ஒரு யூனியன் பிரதேசத்திற்கு ரூ.7214.03 கோடி வழங்க ஒப்புதல் அளித்துள்ளது.
இதன்படி, புயலால் பாதிக்கப்பட்ட புதுச்சேரி யூனியன் பிரதேசத்திற்கு ரூ.13.09 கோடி, மழை வெள்ளம் மற்றும் நிலச்சரிவால் பாதிக்கப்பட்ட இமாச்சலப் பிரதேசத்திற்கு ரூ.317.44 கோடி, வெள்ளத்தால் பாதிக்கப்பட்ட உத்தரப்பிரதேச மாநிலத்திற்கு ரூ.191.73 கோடி, வறட்சியால் பாதிக்கப்பட்ட மாநிலங்களான ஆந்திரப் பிரதேசத்திற்கு ரூ. 900.40 கோடி, குஜராத் மாநிலத்திற்கு ரூ.127.60 கோடி, கர்நாடக மாநிலத்திற்கு ரூ.949.49 கோடி, மகாராஷ்டிரா மாநிலத்திற்கு ரூ.4714.28 கோடி நிதியுதவி அளிக்க ஒப்புதல் வழங்கப்பட்டுள்ளது.
2018-19ஆம் ஆண்டில் ஏற்பட்ட வெள்ளம், நிலச்சரிவு, பெரும்மழை, கஜா புயல், மற்றும் காரிஃப் பருவ வறட்சி ஆகியவற்றால் பாதிக்கப்பட்ட ஆறு மாநிலங்கள் மற்றும் ஒரு யூனியன் பிரதேசத்திற்கு கூடுதல் நிதியுதவி வழங்குவதற்கான கூட்டம் புதுதில்லியில் இன்று நடைபெற்றது.
மத்திய நிதியமைச்சர் திரு. பியூஷ் கோயல், மத்திய வேளாண் அமைச்சர் திரு. ராதாமோகன் சிங், உள்துறை, நிதி, வேளாண் அமைச்சகங்களின் மூத்த அலுவலர்கள் மற்றும் நித்தி ஆயோக் உறுப்பினர்கள் இந்தக் கூட்டத்தில் பங்கேற்றனர்.
மத்திய அமைச்சரவை
இந்திய புவியியல் ஆய்வு நிறுவனம், ரஷ்யாவின் ஜாயின்ட் ஸ்டாக் கம்பெனி ராஸ்ஜியாலோஜியா இடையே புவி அறிவியல் துறையில் ஒத்துழைப்புக்கான புரிந்துணர்வு ஒப்பந்தத்திற்கு மத்திய அமைச்சரவை ஒப்புதல்
இந்திய புவியியல் ஆய்வு நிறுவனம் மற்றும் ரஷ்ய கூட்டமைப்பு சட்டங்களின் கீழ் நிறுவப்பட்டுள்ள அரசுத்துறை நிறுவனமான ஜாயின்ட் ஸ்டாக் கம்பெனி ராஸ்ஜியாலோஜியா  இடையே புவி அறிவியல் துறையில் ஒத்துழைப்பை மேம்படுத்துவதற்கான புரிந்துணர்வு ஒப்பந்தத்தில் கையெழுத்திட பிரதமர் திரு நரேந்திர மோடி தலைமையிலான அமைச்சரவை ஒப்புதல் அளித்துள்ளது.
கனிம வள ஆராய்ச்சி, வான் புவி இயற்பியல் தரவுகளின் ஆய்வு, பிளாட்டினம் குழும கூறுகள்  மற்றும் அரிய பூமி கூறுகளின்  ஆராய்ச்சி, ரஷ்யாவின் அதிநவீன தகவல் தொழில்நுட்பத்துடன் இணைந்து இந்திய புவி அறிவியல் தரவு களஞ்சியத்தை மேம்படுத்துதல், துல்லியமான தரவை அடைவதற்காக துளையிடுதல், மாதிரி சேகரித்தல் மற்றும் ஆய்வக ஆராய்ச்சி ஆகிய துறைகளில் தொழில்நுட்பம் மற்றும் அறிவு சார்ந்த தகவல்களை பரிமாறிக் கொள்ளுதல், அறிவியலாளர்களின் பயிற்சி மற்றும் திறன் கட்டமைப்பு உள்ளிட்ட பணிகளை ஒருங்கிணைந்த தொழில்நுட்பத்துடன் இரு நிறுவனங்களுக்கிடையே பரஸ்பர ஒத்துழைப்புடன் மேற்கொள்வதே இந்த புரிந்துணர்வு ஒப்பந்தத்தின் முக்கிய நோக்கமாகும்.
இந்திய மற்றும் ரஷ்ய நிறுவனங்களின் புகழ்பெற்ற அனுபவம் மற்றும் ஒத்துழைப்பு மற்றும் சாத்தியக்கூறுகளைக் கருத்தில் கொண்டு, புவி அறிவியல் துறையில் இந்திய புவியியல் ஆய்வு நிறுவனம் மற்றும் ஜாயின்ட் ஸ்டாக் கம்பெனி ராஸ்ஜியாலோஜியா இடையேயான ஒத்துழைப்பு பல்வேறு திட்டங்களை உள்ளடக்கிய பலனை அளிக்கும்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1753112
----
(
மீன்வளம், கால்நடை பராமரிப்பு மற்றும் பால்வளத் துறை அமைச்சகம்
கால்நடை கணக்கெடுப்பு
மக்களவையில் கேள்வி ஒன்றுக்கு இன்று எழுத்துப்பூர்வமாக பதிலளித்த மத்திய மீன்வளம், கால்நடை பராமரிப்பு மற்றும் பால்வளத்துறை அமைச்சர் திரு பர்ஷோத்தம் ருபாலா கீழ்காணும் தகவல்களை வழங்கினார்.
மாநிலங்கள் மற்றும் யூனியன் பிரதேசங்களின் பங்களிப்புடன் 20-வது கால்நடை கணக்கெடுப்பை 2019-ம் ஆண்டு மத்திய மீன்வளம், கால்நடை பராமரிப்பு மற்றும் பால்வளத்துறை நடத்தியது.
பதினாறு வகையான வீட்டு விலங்குகள் மற்றூம் பண்ணை பறவைகள் குறித்து கணக்கெடுப்பு நடத்தப்பட்டது. டேப்லெட் கணினிகளைப் பயன்படுத்தி, களத்தில் இருந்து ஆன்லைன் பரிமாற்றம் மூலம் தரவை டிஜிட்டல்மயமாக்கும் முதல் முயற்சியாக 20-வது கால்நடை கணக்கெடுப்பு இருந்தது.
20-வது கால்நடை கணக்கெடுப்பின் குறிப்பிடத்தக்க சில அம்சங்கள் பின்வருமாறு:நாட்டில் மொத்த கால்நடைகளின் எண்ணிக்கை 536.76 மில்லியனாக உள்ளது. கால்நடை கணக்கெடுப்பு-2012-ஐ விட இது 4.8% அதிகம்.கிராமப்புற மற்றும் நகர்ப்புறங்களில் மொத்த கால்நடைகளின் எண்ணிக்கை முறையே 514.11 மில்லியன் மற்றும் 22.65 மில்லியன் ஆகும். கிராமப்புறங்களின் பங்கு 95.78% ஆகவும் நகர்ப்புறங்களின் பங்கு 4.22% ஆகவும் உள்ளது.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1813802
PIB Headquarters
கொவிட்-19 - பிஐபி செய்தித் தொகுப்பு
06.06.2020
- ரசாயனம் மற்றும் உரங்கள் அமைச்சகம்
- வடகிழக்குப் பகுதி வளர்ச்சி அமைச்சகம்
- சுற்றுச்சூழல் மற்றும் வனத்துறை அமைச்சகம்
- சுகாதாரம் மற்றும் குடும்ப நலத்துறை அமைச்சகம்
- அறிவியல் மற்றும் தொழில்நுட்பத்துறை
(- பெண்கள் மற்றும் குழந்தை நலன் அமைச்சகம்
நுகர்வோர் நலன், உணவு மற்றும் பொது விநியோகம் அமைச்சகம்
இந்திய உணவுக் கழகத்தில் விரைவான முறையில் மாற்றம் மேற்கொள்ளப்படவுள்ளது: 59வது நிறுவக தினவிழாவில் மத்திய அமைச்சர் திரு பியூஷ் கோயல்
இந்திய உணவுக் கழகத்தில்  மாற்றங்கள் விரைவான முறையில் மேற்கொள்ளப்பட உள்ளன எனவும், இதன் மூலம் இந்த அமைப்பு நாட்டு மக்கள், ஏழைகள் மற்றும் விவசாயிகளுக்கு தொடர்ந்து அதிக அளவில் உதவ முடியும் என்றும் மத்திய நுகர்வோர் விவகாரங்கள், உணவு, பொது விநியோகம், ஜவுளி, வர்த்தகம் மற்றும் தொழில்துறை அமைச்சர் திரு பியூஷ் கோயல் கூறியுள்ளார்.
இன்று நடைபெற்ற இந்திய உணவுக் கழகத்தின் 59-வது நிறுவக தின விழாவில் தொடக்க உரை ஆற்றிய அவர், இந்திய உணவுக் கழகம், மத்திய கிடங்குக் கழகம்  ஆகியவற்றில் மேற்கொள்ளப்படும் மாற்றங்களை ஒவ்வொரு வாரமும் கண்காணித்து, இரண்டு வாரங்களுக்கு ஒருமுறை தகவல்களைத் தெரிவிக்குமாறு உணவு மற்றும் பொது விநியோகத் துறை செயலாளருக்கு அறிவுறுத்தினார். மாற்றங்களுக்கு ஒத்துழைக்காத அல்லது மாற்றங்களைத் தாமதப்படுத்தும் அதிகாரிகள் மீது கடும் நடவடிக்கை எடுக்க வேண்டும் என்றும் அவர் கூறினார்.
இந்திய உணவுக் கழகத்தில் ஊழல் நடந்ததாகக் கூறப்படும் குற்றச்சாட்டுகள் மீது நடந்து வரும் விசாரணையைப் பற்றிப் பேசிய அவர், ஊழல் நடவடிக்கைகளில் ஈடுபடும் எவரும் காப்பாற்றப்பட மாட்டார்கள் என்று உறுதிபட தெரிவித்தார். ஊழலுக்கு எதிரான கொள்கையை இந்திய உணவுக் கழகம் முழுமையாக பின்பற்றும் என்று அவர் கூறினார். ஊழலை வெளிப்படுத்தும் விதமான தகவல்களை வழங்குபவர்களுக்கு வெகுமதி அளிக்கும் நடைமுறையை உருவாக்குமாறு உணவுத் துறைச் செயலாளருக்கு திரு பியூஷ் கோயல் உத்தரவிட்டார். ஊழல் நடந்தால் புகார் அளிக்குமாறு அதிகாரிகள் மற்றும் ஊழியர்களை அவர் கேட்டுக் கொண்டார்.
பிரதமரின் ஏழைகள் நல உணவுத் திட்டத்தில்  உணவு தானியங்கள் தடையின்றி வழங்கப்படுவதை உறுதிசெய்வதற்காக, குறிப்பாக கொவிட் காலத்தின்போது, உலகின் மிகப்பெரிய உணவு விநியோகச் சங்கிலி அமைப்பை இந்திய உணவுக் கழகம் மேற்கொண்ட விதத்திற்காக திரு பியூஷ் கோயல் பாராட்டினார். கொவிட் பாதிப்பு காலத்திலும், நாட்டில் யாரும் பசியுடன் உறங்வில்லை என்று அவர் கூறினார். உணவுப் பாதுகாப்பு, பொருளாதாரச் சூழலை வலுப்படுத்துதல், பணவீக்கத்தைக் கட்டுப்படுத்துதல் மற்றும் பிற துறைகளில் இந்தியா உலகளாவிய முன்மாதிரியாகத் திகழ்கிறது என்று அவர் கூறினார்.
இந்த ஆண்டிற்கான அரிசி கொள்முதல் புள்ளிவிவரங்கள் நன்றாக இருப்பதாக அவர் தெரிவித்தார். அதேபோல் கோதுமை கொள்முதலும் நல்ல முறையில் உள்ளதாகக் கூறிய அவர், வரும் பருவத்திலும் வலுவான கோதுமை கொள்முதலை எதிர்பார்ப்பதாகக் கூறினார்.
இந்நிகழ்ச்சியில் காணொலி வாயிலாகக் கலந்து கொண்டு பேசிய உணவுத் துறை இணை அமைச்சர் சாத்வி நிரஞ்சன் ஜோதி, கொவிட் காலத்தின்போது நாட்டின் அனைத்துப் பகுதி மக்களுக்கும் போதுமான அளவு உணவு தானியங்களை வழங்க, குறிப்பாக பிரதமரின் ஏழைகள் நல உணவுத் திட்டம் என்ற தொலைநோக்கு திட்டத்தின் கீழ் உணவு தானியங்களை வழங்க இந்திய உணவுக் கழகம் மேற்கொண்ட குறிப்பிடத்தக்க பணியைப் பாராட்டினார்.
இந்நிகழ்ச்சியில் உணவு மற்றும் பொது விநியோகத் துறைச் செயலாளர் திரு சஞ்சீவ் சோப்ராவும் கலந்து கொண்டார். ஊழலை ஒழிப்பதற்கும் மக்களுக்கு மேலும் திறம்பட்ட, வெளிப்படையான சேவைகளை வழங்குவதற்கும் நடவடிக்கை மேற்கொள்ளுமாறு இந்திய உணவுக் கழகத்தின் தலைவர் மற்றும் மேலாண்மை இயக்குநர் திரு அசோக் கே.கே. மீனாவை அவர் கேட்டுக் கொண்டார்.
விவசாயத்துறை அமைச்சகம்
தமிழகம் உள்ளிட்ட மாநிலங்களில் உணவு தானியங்களின் கொள்முதல் சுமுகம்
காரீப் 2020-21 பருவத்தில், தமிழகம், பஞ்சாப், ஹரியானா, உத்தரப் பிரதேசம், தெலங்கானா, உத்தராகண்ட், சண்டிகர், ஜம்மு காஷ்மீர், கேரளா, குஜராத், ஆந்திரப் பிரதேசம், சட்டீஸ்கர், ஒடிசா, மகாராஷ்டிரா, மத்திய பிரதேசம், பிகார் மற்றும் ஜார்க்கண்டில் கடந்த 20-ஆம் தேதி வரை, 415.37 லட்சம் மெட்ரிக் டன் நெல் கொள்முதல் செய்யப்பட்டுள்ளது.
இது கடந்த ஆண்டு, இதே காலத்தின் கொள்முதலைவிட  21.56 சதவீதம் அதிகமாகும். இந்த கொள்முதல் மூலம் 48.96 லட்சம் விவசாயிகள், ரூ.78423.17 கோடி குறைந்தபட்ச ஆதரவு விலையைப் பெற்றுள்ளனர்.
மேலும் தமிழகம், கர்நாடகா, மகாராஷ்டிரா, தெலங்கானா, குஜராத், ஹரியானா, உத்தரப் பிரதேசம், ஒடிசா, ராஜஸ்தான் மற்றும் ஆந்திரப் பிரதேசத்தில் இருந்து குறைந்தபட்ச ஆதரவு விலையில் 51.00 லட்சம் மெட்ரிக் டன் பருப்பு, எண்ணெய் வித்துக்களின் கொள்முதலுக்கு ஒப்புதல் வழங்கப்பட்டுள்ளது.
தமிழகம், மகாராஷ்டிரா, குஜராத், ஹரியானா மற்றும் ராஜஸ்தானிலிருந்து கடந்த 20-ஆம் தேதி வரை 204529.20 மெட்ரிக் டன் பாசி பயறு, உளுந்து, நிலக் கடலை மற்றும் சோயா பீன்ஸ் ஆகியவற்றை அரசு கொள்முதல் செய்துள்ளது. இதன் மூலம் 112077 விவசாயிகள், ரூ. 1096.13 கோடி குறைந்தபட்ச ஆதரவு விலையைப் பெற்றுள்ளனர்.
இதே போல் தமிழ்நாடு மற்றும் கர்நாடகாவில் இருந்து 20-ஆம் தேதி வரை 5089 மெட்ரிக் டன் கொப்பரை தேங்காய், 3961 விவசாயிகளிடமிருந்து கொள்முதல் செய்யப்பட்டுள்ளது. இதன் மூலம் விவசாயிகளுக்கு ரூபாய் 52.40 கோடி குறைந்தபட்ச ஆதரவு விலை கிடைத்துள்ளது.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணவும்:
https://www.pib.gov.in/PressReleasePage.aspx?PRID=1682417
பாதுகாப்பு அமைச்சகம்
“பாதுகாப்பு மாநாடு 2020, குஜராத்” – பாதுகாப்புத்துறை இணை அமைச்சர் திரு ஸ்ரீபத் நாயக் துவக்கி வைத்தார்
பாதுகாப்புத்துறை இணை அமைச்சர், “பாதுகாப்பு மாநாடு 2020, குஜராத்” என்ற பாதுகாப்பு மற்றும் விண்வெளி தளவாடங்கள் உற்பத்திக்கான இரண்டு நாள் டிஜிட்டல் மாநாட்டை காணொலிக் காட்சி வாயிலாக இன்று துவக்கி வைத்தார். இந்திய தொழில்கள் கூட்டமைப்பும், இந்திய பாதுகாப்பு உற்பத்தியாளர்கள் அமைப்பும் இணைந்து இதற்கு ஏற்பாடு செய்திருந்தன. இந்த நிகழ்ச்சியில் உரையாற்றிய அமைச்சர், முக்கிய மனிதநேய மற்றும் புவியியல் பிரச்சினைகளில், நீடித்த தலைமையை அளித்து ஊக்கம் தரும் பொருளாதார சக்தியுடன் இந்தியா உலகளாவிய சக்தியாக உருவெடுத்துள்ளது என்று தெரிவித்தார். கடந்த பல ஆண்டுகளாக நமது நாட்டில் செழித்துள்ள வளமையையும், வர்த்தக பாதைகளையும், பாதுகாப்பதற்கு வலிமையான பாதுகாப்புத்திறன்தான் நமது நாட்டுக்குப் பயன்படும் என்று குறிப்பிட்ட திரு ஸ்ரீபத் நாயக், பாதுகாப்புத்துறையில், வலிமையான உள்நாட்டு செயல் திறனை வளர்த்தெடுப்பதில் கவனம் செலுத்த வேண்டும் என்றார். குஜராத் மாநிலம் சிறந்த உள்கட்டமைப்பு வசதிகளுடன் பரிணமித்திருப்பதாகவும், பாதுகாப்பு மற்றும் விண்வெளி தளவாடங்கள் உற்பத்தித் துறையில், சங்கிலித்தொடர் இணைப்புகளை உருவாக்கும் என்றும் அமைச்சர் மேலும் தெரிவித்தார்.
----
(Visitor Counter : 148
கலாசாரத்துறை அமைச்சகம்
ஜாலியன் வாலாபாக் நினைவுச்சின்னம் பார்வையாளர்களுக்காக மூடப்படுள்ளது 15.6.2020 வரை தொடரும்
நினைவுச்சின்னத்தின் புதுப்பித்தல் பணிகள் கொவிட்-19 நெருக்கடியால் பாதிக்கப்பட்டுள்ளது
ஜாலியன் வாலாபாக் படுகொலையின் நூற்றாண்டு நிகழ்வை 13.4.2019 முதல் 13.4.2020 வரை நமது நாடு கடைபிடிக்கிறது. தற்போது, அந்த நினைவுச்சின்னம் புதுப்பிக்கப்பட்டு, அருங்காட்சியகம் / காட்சியகங்கள் மேம்படுத்தப்பட்டு, அந்நினைவிடத்தில் ஒலி மற்றும் ஒளி நிகழ்ச்சிகள் அமைக்கப்பட்டு வருகிறது. இந்த நினைவிடத்தில் புனரமைக்கும் பணிகள் 2020 மார்ச் மாதத்திற்குள் முடிக்கப்பட்டு, ஏப்ரல் 13 ஆம் தேதி பொது மக்கள் அஞ்சலி செலுத்துவதற்காக திறக்கப்பட இருந்தது. அதற்காக நினைவிடத்தில் பணிகள் முழு வீச்சில் நடைபெற்று வந்தன. தினசரி ஏராளமான சுற்றுலாப் பயணிகள் இந்த நினைவுச் சின்னத்தை பார்வையிடுவதால், புனரமைக்கும் பணிகளுக்காக, 15.2.2020 முதல் 12.4.2020 வரை நினைவுச் சின்னத்தை மூட முடிவு செய்யப்பட்டது, இதனால் பணிகள் குறிப்பிட்ட தேதிக்குள் முடியும் என எதிர்பார்க்கப்பட்டது. இருப்பினும், கொவிட்-19 நெருக்கடி காரணமாக, புனரமைக்கும் பணிகள் பாதிக்கப்பட்டுள்ளன. இப்போது, பார்வையாளர்களுக்காக நினைவுச் சின்னத்தை 15.6.2020 வரை தொடர்ந்து மூட முடிவு செய்யப்பட்டுள்ளது.
•••••••••••••••
(
பிரதமர் அலுவலகம்
மல்யுத்த வீராங்கனை பூஜா கெலாட்டின் ஒளிமயமான எதிர்காலத்திற்கு பிரதமர் வாழ்த்து
“பூஜா, உங்களது பதக்கம் கொண்டாடப்பட வேண்டியது, மன்னிப்பு கோரத் தகுந்ததல்ல”
பெண்களுக்கான 50 கிலோ ஃப்ரீ ஸ்டைல் மல்யுத்தத்தில் தங்கம் வெல்லத் தவறி வெண்கலப் பதக்கம் வென்ற பிறகு உணர்ச்சிவசப்பட்டு பேசிய மல்யுத்த வீராங்கனை பூஜா கெலாட்டின் பேட்டியை ட்விட்டர் பதிவாக ஏ.என்.ஐ வெளியிட்டிருந்தது. அதற்கு பதிலளித்துள்ள பிரதமர் திரு நரேந்திர மோடி, பூஜா கெலாட்டின் ஒளிமயமான எதிர்காலத்திற்கு வாழ்த்து தெரிவித்து, அவரை ஊக்கப்படுத்தினார்.
ட்விட்டர் பதிவில் பிரதமர் தெரிவித்திருப்பதாவது:
“பூஜா, உங்கள் பதக்கம் கொண்டாடப்பட வேண்டியது, மன்னிப்பு கோரத் தகுந்ததல்ல. உங்களது வாழ்க்கைப் பயணம் எங்களுக்கு ஊக்கமளிக்கிறது, உங்கள் வெற்றி எங்களை மகிழ்ச்சிப்படுத்துகிறது. உங்கள் எதிர்காலம் மிகச் சிறப்பாக உள்ளது... தொடர்ந்து சாதனை புரியுங்கள்.”
•••••••••••••
(
பிரதமர் அலுவலகம்
குஜராத்தின் அடலாஜ்-ல் உள்ள ஸ்ரீ அன்னபூர்ணாதாம் அறக்கட்டளையின் விடுதி மற்றும் கல்வி வளாகத்தை பிரதமர் 12 ஏப்ரல் அன்று தொடங்கி வைக்கிறார்
ஜன்சகாயக் அறக்கட்டளையின் ஹிராமானி ஆரோக்கியதாமுக்கும் பிரதமர் அடிக்கல் நாட்டுகிறார்
குஜராத்தின் அடலாஜ்-ல் உள்ள ஸ்ரீ அன்னபூர்ணாதாம் அறக்கட்டளையின் விடுதி மற்றும் கல்வி வளாகத்தை பிரதமர் திரு.நரேந்திர மோடி, 12 ஏப்ரல் அன்று காலை 11 மணியளவில் காணொலி வாயிலாக தொடங்கி வைக்கிறார். இந்த நிகழ்ச்சியின் போது, ஜன்சகாயக் அறக்கட்டளையின் ஹிராமானி ஆரோக்கியதாமுக்கும் பிரதமர் அடிக்கல் நாட்ட உள்ளார்.
விடுதி மற்றும் கல்வி வளாகம் 600 மாணவர்கள் தங்கும் வகையில் 150 அறைகளை கொண்டதாக இருக்கும். குஜராத் அரசுப் பணியாளர் தேர்வாணையம், மத்திய அரசுப் பணியாளர் தேர்வாணைய தேர்வுகளை எழுதுவதற்கான பயிற்சி மையம், மின்னணு நூலகம், மாநாட்டு அரங்கம், விளையாட்டு அறை, தொலைக்காட்சி அறை மற்றும் மாணவர்களுக்கான ஆரம்ப சுகாதார மையம் உள்ளிட்டவையும் இந்த வளாகத்தில் இடம் பெற உள்ளன.
ஜன்சகாயக் அறக்கட்டளை ஹிராமானி ஆரோக்கியதாமை உருவாக்க உள்ளது. ஒரே நேரத்தில் 14 பேருக்கு டயாலிசிஸ் சிகிச்சை அளிக்கக் கூடிய வகையிலான அதிக நவீன மருத்துவ வசதிகள், 24 மணி நேரமும் செயல்படும் ரத்த வங்கி, மருந்து விற்பனையகம், நவீன பரிசோதனைக் கூடம் மற்றும் உயர்தர உடல் பரிசோதனை சாதனங்களும் இங்கு இடம் பெற்றிருக்கும். ஆயுர்வேதா, ஹோமியோபதி, அக்குபஞ்சர், யோகா சிகிச்சைகளுக்கான அதிநவீன வசதிகள் கொண்ட காப்பகமும் இங்கு இடம்பெறும். மேலும் முதல் உதவி பயிற்சி, தொழில்நுட்ப வல்லுனர் பயிற்சி மற்றும் மருத்துவர் பயிற்சி வசதிகளும் இந்த வளாகத்தில் இடம் பெறும்.
சாலைப் போக்குவரத்து மற்றும் நெடுஞ்சாலைத்துறை அமைச்சகம்
காஜியாபாத் - அலிகார் விரைவுச் சாலையில் 100 மணி நேரத்தில் 100 கிமீ தூரத்திற்கு கான்கிரீட் சாலை அமைத்ததற்காக திரு.நிதின் கட்கரி பாராட்டு
காசியாபாத்-அலிகார் விரைவுச்சாலை 100 மணிநேரத்தில் 100 கிலோமீட்டர் தூரத்திற்கு கான்கிரீட் சாலை போடப்பட்டு சாதனை படைக்கப்பட்டுள்ளது. இந்த சாதனை இந்தியாவின் சாலை உள்கட்டமைப்புத் துறையின் அர்ப்பணிப்பு மற்றும் புத்தி கூர்மைக்கு எடுத்துக்காட்டாய் அமைந்துள்ளது. இந்த சாதனைக்காக க்யூப் ஹைவேஸ், எல்&டி, மற்றும் காசியாபாத் அலிகார் எக்ஸ்பிரஸ்வே பிரைவேட் லிமிடெட் ஆகிய நிறுவனங்களைச் சேர்ந்த குழுவினருக்கு மத்திய சாலைப் போக்குவரத்து மற்றும் நெடுஞ்சாலைத் துறை அமைச்சர் திரு. நிதின் கட்கரி வாழ்த்து தெரிவித்தார்.
இதற்காக இணைய வழியில் நடைபெற்ற விழாவில் பங்கேற்றுப் பேசிய மத்திய அமைச்சர் திரு.கட்கரி, காஜியாபாத்-அலிகார் இடையிலான 118 கிலோமீட்டர் தொலைவு கொண்ட தேசிய நெடுஞ்சாலை, அப்பகுதியின் போக்குவரத்தில் முக்கியப் பங்கு வகிப்பதாகக் கூறினார். தொழில்துறை பகுதிகள், விவசாய பகுதிகள் மற்றும் கல்வி நிறுவனங்களை இணைப்பதன் மூலம் சரக்குகளின் இயக்கத்தை எளிதாக்குவதன் மூலம் பொருளாதார வளர்ச்சிக்கு பங்களிக்கிறது என்றும் அவர் கூறினார்.
பிரதமர் திரு.நரேந்திர மோடியின் தலைமையின் கீழ், ஒவ்வொரு பயணிக்கும் தரத்தில் சமரசம் செய்யாத உலகத் தரம் வாய்ந்த நெடுஞ்சாலைகளை உருவாக்குவதன் மூலம் பொருளாதார நடவடிக்கைகள் ஊக்குவிக்கப்படுவதாக மத்திய அமைச்சர் கட்கரி கூறினார்.
நீர்வளத் துறை அமைச்சகம்
நாட்டின் 91 முக்கிய அணைகளின் நீர் மட்டம் இரண்டு சதவீதம் உயர்ந்துள்ளது
நாட்டிலுள்ள 91 முக்கிய நீர்த்தேக்கங்களில் 2018-ஆம் ஆண்டு ஜூலை 5-ஆம் தேதியுடன் முடிவடைந்த வாரத்தில் தண்ணீர் இருப்பு 32.847 பில்லியன் கனமீட்டராக இருந்தது. இந்த அணைகளின் மொத்த கொள்ளளவில் இது 20 சதவீதமாகும். ஜூன் 28-ஆம் தேதியுடன் முடிவடைந்த வாரத்தில் நீர் மட்டம் 18 சதவீதமாக இருந்தது. 2018 ஜூலை 5-ஆம் தேதியுடன் முடிவடைந்த வாரத்தில் நீர் இருப்பு 100 சதவீதமாக இருந்தது. கடந்த ஆண்டு இதே காலக்கட்டத்துடனும், கடந்த 10 ஆண்டுகளின் சராசரியுடன் ஒப்பிடும் போது இது 96 சதவீதமாகும்.
இந்த 91 நீர்த் தேக்கங்களின் மொத்த கொள்ளளவு 161.993 பில்லியன் கன மீட்டர். இது மதிப்பிடப்பட்ட கொள்ளளவான 257.812 பில்லியன் கனமீட்டர் அளவில் 63 சதவீதமாகும். இந்த 91 அணைகளில் 37 நீர்த்தேக்கங்களில் நீர் மின் திட்டங்கள் செயல்படுத்தப்பட்டு வருகின்றன. இவற்றின் நிறுவுதிறன் 60 மெகாவாட்டுக்கும் கூடுதலாகும்.
தெற்கு பிராந்தியம்
ஆந்திரா, தெலங்கானா, கர்நாடகா, கேரளா, தமிழ்நாடு ஆகிய மாநிலங்களை உள்ளடக்கிய தென் பிராந்தியத்தில் 31 அணைகள் மத்திய நீர் வள ஆணையத்தின் கண்காணிப்பில் உள்ளன. இவற்றின் மொத்த கொள்ளளவு 51.59 பில்லியன் கன மீட்டர் ஆகும். இந்த அணைகளில் தற்போதைய நீர் இருப்பு 13.08 பில்லியன் கனமீட்டர். இது மொத்த கொள்ளளவில் 25 சதவீதமாகும். கடந்த ஆண்டு இதே கால கட்டத்தில் நீர் இருப்பு 12 சதவீதமாக இருந்தது. கடந்த பத்தாண்டுகளில் சராசரி நீர் இருப்பு 21 சதவீதமாகும். எனவே, கடந்த ஆண்டு மற்றும் பத்தாண்டுகளின் சராசரி நீர் இருப்பை விட இந்த ஆண்டு நீர் இருப்பு நன்றாகவே உள்ளது.
கடந்த ஆண்டு இதே காலகட்டத்தை விட தற்போது ராஜஸ்தான், ஜார்க்கண்ட், மேற்குவங்கம், திரிபுரா, உத்தராகண்ட், ஆந்திரா - தெலங்கானா கூட்டுத்திட்டங்கள், ஆந்திரா, கர்நாடகா, கேரளா, தமிழ்நாடு ஆகிய மாநிலங்களின் அணைகளில் நீர் இருப்பு சிறப்பாக உள்ளது. இமாச்சலப்பிரதேசம், பஞ்சாப், ஒடிசா, குஜராத், உ.பி, ம.பி, சத்தீஸ்கர், தெலங்கானா ஆகிய மாநிலங்களில் கடந்த ஆண்டை விட நீர் இருப்பு சரிவடைந்துள்ளது.
புவி அறிவியல் அமைச்சகம்
தமிழகம், புதுச்சேரி, காரைக்காலில் ஒரு சில இடங்களில் கனமழை முதல் மிக அதிக கனமழைக்கு வாய்ப்பு
தமிழகம், புதுச்சேரி உட்பட நாடு முழுவதும் பல மாநிலங்களில், அடுத்த 24 மணி நேரத்தில் கனமழை முதல் மிக அதிக கனமழைக்கு வாய்ப்புள்ளதாக இந்திய வானிலைத்துறை கூறியுள்ளது.
இமாச்சலப் பிரதேசம், உத்தரகாண்ட், பஞ்சாப், ஹரியானா, சண்டிகர், தில்லி, குஜராத் பிராந்தியம், மத்திய மகாராஷ்டிரா, கடலோர ஆந்திரா, ஏனாம், தெலுங்கானா, கடலோர மற்றும் தெற்கு உள் கர்நாடகா, கேரளா, மாஹே, தமிழ்நாடு, புதுச்சேரி மற்றும் காரைக்கால் ஆகிய பகுதிகளில் ஒரு சில இடங்களில் கன மழை முதல் மிக அதிக கனமழைக்கு வாய்ப்புள்ளது.
ஜம்மு-காஷ்மீர், லடாக், கில்கிட்-பால்டிஸ்தான், முசாபராபாத், மேற்கு உத்தரப்பிரதேசம், கிழக்கு ராஜஸ்தான், மேற்கு மத்தியப் பிரதேசம், பீகார், துணை இமயமலை மேற்கு வங்கம் மற்றும் சிக்கிம், ஒடிசா, அந்தமான் மற்றும் நிக்கோபார் தீவுகள், சவுராஷ்டிரா, கட்ச், மராத்வாடா, ராயலசீமா, வடக்கு உள் கர்நாடகா மற்றும் லட்சத்தீவு ஆகிய பகுதிகளிலும் ஒரு சில இடங்களில் கனமழை பெய்யும்.
பஞ்சாப், ஹரியானா, சண்டிகர், தில்லி, அந்தமான் மற்றும் நிக்கோபார் தீவுகள், தெலுங்கானா, ஜம்மு-காஷ்மீர், லடாக், கில்கிட்-பால்டிஸ்தான், முசாபராபாத், இமாச்சலப் பிரதேசம், உத்தரப்பிரதேசம், ராஜஸ்தான், விதர்பா, பீகார், மேகாலயா, நாகாலாந்து, மணிப்பூர், மிசோரம், திரிபுரா, மத்திய மகாராஷ்டிரா, மராத்வாடா, கடலோர ஆந்திரா, ஏனாம், ராயலசீமா மற்றும் தமிழ்நாடு, புதுச்சேரி மற்றும் காரைக்கால் ஆகிய பகுதிகளில் ஒரு சில இடங்களில் பலத்த காற்று மற்றும் இடியுடன் மழைக்கு வாய்ப்புள்ளது.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1734596
மீன்வளம், கால்நடை பராமரிப்பு மற்றும் பால்வளத் துறை அமைச்சகம்
ஐ.சி.ஏ.ஆர் நிறுவனங்கள், 12 மொழிகளில் மீன்வளத்துறைக்கான ஆலோசனைகளை வெளியிட்டுள்ளன
உலகெங்கிலும் பரவியிருக்கும் கோவிட்-19 நோய்த்தொற்று, ஊரடங்குக்கு வழிவகுத்துள்ளது. இந்த நிலைமை நாட்டில் மீன்வளம் மற்றும் மீன்வளத்துறைகளை பல வழிகளில் கணிசமாகப் பாதித்துள்ளது. திறந்தவெளி நீரிலிருந்து மீன்பிடி நடவடிக்கைகளுக்கு இடையூறு ஏற்படுவதோடு, நன்னீர் மற்றும் உவர்நீர் அமைப்புகளிலும் மீன்வளர்ப்பு தவிர, விதை உற்பத்தி, தீவனத் தாவரங்கள் செயல்பாடு, விநியோகம் மற்றும் சந்தை சங்கிலித் தொடர்கள் போன்ற பல்வேறு தொடர்புடைய நடவடிக்கைகள் வெகுவாக பாதிக்கப்பட்டுள்ளன. ஒட்டுமொத்தமாக, மீனவர்கள், மீன்பிடித் தொழிலாளர்கள், பதப்படுத்துவோர் மற்றும் அவர்களது சமூகத்தினர் நோய் தொற்றுப் பரவலின் அச்சுறுத்தலை எதிர் கொண்டுள்ளனர், இந்நிலைமை முழுயான மதிப்பை ஈட்டுவதிலும், அதனை சார்ந்துள்ளவர்களின் வாழ்வாதாரத்தையும் பாதிக்கிறது.
வேளாண் துறையில் தொடர்புடைய அனைத்து பங்குதாரர்களின் பாதுகாப்பை உறுதி செய்வதற்காக, மத்திய அரசின் இந்திய வேளாண் ஆராய்ச்சி குழு , வேளாண் ஆராய்ச்சி மற்றும் கல்வித் துறை , வேளாண் மற்றும் உழவர் நல அமைச்சகம்., அவற்றின் ஆராய்ச்சி நிறுவனங்கள் மூலம் பல்வேறு துணைத் துறைகளில் தொடர்புடைய அனைவரும் உணர்ந்து கொள்வதற்கு பல்வேறு புதுமையான நடவடிக்கைகளை மேற்கொண்டுள்ளன.
மீன்வளத்துறையில் மீன்பிடிப்பு, மீன்வளர்ப்பு மற்றும் தொடர்புடைய பிற செயல்பாடுகள் உள்ளிட்டவற்றில், தொழிலாளர்களின் பாதுகாப்புக்காகவும், நோய்ப்பரவலைத் தடுப்பதற்காகவும் மீன்வள நிறுவனங்கள் மூலம் ஆலோசனைகளை உருவாக்கி வழங்குவதில் ஐ.சி.ஏ.ஆர் முன்னிலை வகிக்கிறது. இந்த முயற்சியில், கொச்சியில் உள்ள ஐ.சி.ஏ.ஆர்-மத்திய மீன்வளத் தொழில்நுட்ப நிறுவனம்  மீனவர்கள், மீன்பிடிப் படகு உரிமையாளர்கள், மீன்பிடித் துறைமுகம், மீன் சந்தை மற்றும் கடல் உணவு பதப்படுத்தும் ஆலைகளில் பணியாற்றுவோர் நலனுக்காக ஆங்கிலம் மற்றும் இந்தி தவிர 10 வெவ்வேறு பிராந்திய மொழிகளில், ஆலோசனைகளை வகுத்துள்ளது. பாராக்பூரில் உள்ள ஐ.சி.ஏ.ஆர் - மத்திய உள்நாட்டு மீன்வள ஆராய்ச்சி நிறுவனம் , நதிகள், நதிக்கரையோரங்கள், நீர்த்தேக்கங்கள் மற்றும் நீர்ப்பிடிப்பு பகுதிகளில் மீன்பிடித் தொழிலில் ஈடுபட்டுள்ளவர்களுக்கான ஆலோசனைகளை வகுத்துள்ளது. இந்த ஆலோசனைகள் அச்சு மற்றும் மின்னணு ஊடகங்கள் மூலம் பிரபலப்படுத்தப்பட்டுள்ளன. இவை குறித்து மாநில மீன்வளத் துறைகள், மேம்பாட்டு முகமை நிலையங்கள், தன்னார்வத் தொண்டு நிறுவனங்கள் மற்றும் சுயஉதவிக்குழுக்களுக்கு சுற்றறிக்கைகள் மூலமும், சமூக ஊடகங்கள் வழியாகவும் தெரியப்படுத்தப்பட்டுள்ளன. இத்தகைய முயற்சிகள் நாடு முழுவதும் உள்ள துறை சார்ந்தவர்களால் மிகுந்த வரவேற்பைப் பெற்றுள்ளன.
இந்த சரியான தருணத்தில் ஆலோசனைகளின் முக்கியத்துவத்தை அங்கீகரித்துள்ள, ரோம் நகரின் உணவு மற்றும் வேளாண் அமைப்பு , ஆசிய-பிராந்திய முன்முயற்சிகளின் கீழ் நிலையான சிறிய அளவிலான மீன்வளத்தைப் பாதுகாப்பதற்கான தன்னார்வ வழிகாட்டுதல் நெறிகளாக ஐ.சி.ஏ.ஆர் - சிஐஃஎப்டி மற்றும் ஐ.சி.ஏ.ஆர்- சிஃஎப்ஆர்ஐ வகுத்துள்ள இந்த ஆலோசனைகளைப் பரிந்துரைத்துள்ளது. உலகெங்கிலும் உள்ள மீன்வளத் துறையின் நலனுக்காக  . இது ஐ.சி.ஏ.ஆர் மற்றும் அதன் நிறுவனங்கள் மேற்கொண்ட முயற்சிகளுக்குக் கிடைத்திருக்கும் பெரும் சான்றாகும். இந்தக் குழுவின் முயற்சிகளால் உலகெங்கும் பரவியுள்ள மீன்வளத்துறை பயன்பெறும் என்று எதிர்பார்க்கப்படுகிறது.
சிறப்பு சேவைகள் மற்றும் கட்டுரைகள்
உள்ளூர் கடைகளும் சிறிய நிறுவனங்களும் வைஃபை வசதி வழங்குவதாக மாற உள்ளன
தேசிய டிஜிட்டல் தகவல் தொடர்பு திட்டத்தின் கீழ், 2022-க்குள் 10 மில்லியன் வைஃபை தொடர்பு இடங்களை உருவாக்க மத்திய அரசு இலக்கு நிர்ணயித்துள்ளது. இதற்கு வசதியாக பிஎம்-வாணி  என்ற கட்டமைப்புக்கு 2020 டிசம்பர் 9 அன்று மத்திய அமைச்சரவை ஒப்புதல் அளித்தது.
வணிகம் செய்வதை எளிதாக்கவும், ஊக்கப்படுத்தவும், உள்ளூர் கடைகளும், சிறு நிறுவனங்களும் வைஃபை வசதி வழங்குவதாக மாற உள்ளன. கடைக்கோடி பகுதியில் உள்ள மக்களுக்கு வைஃபை வசதி வழங்குவோருக்கு உரிமம், பதிவு தேவையில்லை; தொலைதகவல் தொடர்புத் துறைக்கு கட்டணம் எதுவும் செலுத்தவேண்டிய அவசியமில்லை என்பதற்கு ஒப்புதல் அளிக்கப்பட்டுள்ளது. உண்மையில், கடைக்கோடி பகுதியில் உள்ள மக்களுக்கு வைஃபை வசதி வழங்குவோரை ஒருங்கிணைக்கும் பொதுத் தரவு அலுவலக ஒருங்கிணைப்பாளர்களும் உரிமம் பெறத் தேவையில்லை. இந்த பொதுத் தரவு அலுவலக ஒருங்கிணைப்பாளர்கள் பதிவு மட்டும் செய்தால் போதுமானது இவர்களிடம் கட்டணம் எதுவும் வசூலிக்கப்படமாட்டாது. விண்ணப்பங்கள் பெறப்பட்ட 7 வேலைநாட்களுக்குள் பதிவு நடைமுறை பூர்த்தி செய்யப்படும்.
பிஎம் வாணி திட்டத்தை அமலாக்குகின்ற மற்றும் பரவலாக்குகின்ற அனைவருக்கும் தொலைதகவல் தொடர்புத்துறை உதவி செய்யும். மேலும் விவரங்களை https://pmwani.gov.in/wani என்ற இணையதளத்தில் காணலாம். கூடுதல் தகவலுக்கு 044 – 2825 1066 / 0422-2451144 என்ற தொலைபேசி எண்ணில் அல்லது adg.tn.dgt.dot[at]gov[dot]in / dirrcbt.tn-dgt-dot[at]gov[dot]in என்ற மின்னஞ்சலில் தொடர்பு கொள்ளலாம்.